ՀԱՍՏԱՏՎԱԾ Է

Եվրասիական տնտեսական հանձնաժողովի կոլեգիայի 2018 թվականի փետրվարի 13-ի թիվ 26 որոշմամբ

**ԿԱՐԳ**

Գյուղատնտեսական բույսերի սորտերի միասնական ռեեստրի ձևավորման և վարման

1. Սույն կարգը մշակվել Է «Եվրասիական տնտեսական միության շրջանակներում գյուղատնտեսական բույսերի սերմերի շրջանառության մասին» 2017 թվականի նոյեմբերի 7-ի համաձայնագրի (այսուհետ՝ Համաձայնագիր) 4-րդ հոդվածին համապատասխան և սահմանում է Եվրասիական տնտեսական հանձնաժողովի կողմից գյուղատնտեսական բույսերի սորտերի միասնական ռեեստրի ձևավորման և վարման ընթացակարգը (այսուհետ համապատասխանաբար՝ Հանձնաժողով, միասնական ռեեստր):

2. Սույն կարգում օգտագործվող հասկացություններն ունեն հետևյալ իմաստը՝

«սորտի հայտատու»՝ սորտի մասին տեղեկություններն ազգային ռեեստրում ներառելու համար հայտ ներկայացրած ֆիզիկական կամ իրավաբանական անձ.

«թույլատրման գոտի»՝ Եվրասիական տնտեսական միության անդամ պետության տարածքի մաս, որտեղ սորտը թույլատրված է օգտագործել և որը նշված է ազգային ռեեստրում.

«սորտի օրիգինատոր»՝ Եվրասիական տնտեսական միության անդամ պետության ֆիզիկական կամ իրավաբանական անձ, որն ստեղծել, ստացել, հայտնաբերել է սորտը և (կամ) ապահովում է դրա պահպանությունը, և որի մասին տվյալները մուտքագրված են ազգային ռեեստրում.

«լուսային գոտի»՝ Եվրասիական տնտեսական միության անդամ պետության տարածքի մաս, որը բնութագրվում է բնական ֆոտոսինթետիկ ակտիվ ճառագայթման ներհոսքի որոշակի մեծությամբ և որը նշված է ազգային ռեեստրում.

«լիազորված մարմին»՝ Եվրասիական տնտեսական միության անդամ պետության՝ ազգային ռեեստրի ձևավորման և վարման լիազորություններով օժտված՝ գործադիր իշխանության մարմին կամ կազմակերպություն:

Սույն կարգում գործածվող մյուս հասկացությունները կիրառվում են Համաձայնագրով սահմանված իմաստներով։

3. Միասնական ռեեստրը ձևավորվում և վարվում է Հանձնաժողովի կողմից ռուսերենով՝ Եվրասիական տնտեսական միության ինտեգրված տեղեկատվական համակարգի օգտագործմամբ լիազորված մարմինների կողմից Հանձնաժողով էլեկտրոնային տեսքով ներկայացվող՝ ազգային ռեեստրներում ներառված գյուղատնտեսական բույսերի սորտերի մասին տեղեկությունների հիման վրա:

4. Լիազորված մարմինները միասնական ռեեստրում ներառելու համար ներկայացնում են հետևյալ տեղեկությունները (ռուսերենով)՝

ա) գյուղատնտեսական բույսի ցեղատեսակը և տեսակը (նշվում է նաև լատիներենով).

բ) սորտի անվանումը.

գ) ազգային ռեեստրում նշված՝ սորտի գրանցման համարը.

դ) Եվրասիական տնտեսական միության անդամ պետության օրենսդրությանը համապատասխան իրավական պահպանության օբյեկտ հանդիսացող սորտի մասին տեղեկությունները (ազգային ռեեստրում առկա լինելու դեպքում) (կատարվում է վերտողյա նշան «Р»՝ լատինատառ մեծատառ Р).

ե) սորտն ազգային ռեեստրում ներառելու տարին.

զ) թույլատրման գոտի կամ լուսային գոտի.

է) տեղեկություններ սորտի օրիգինատորի մասին (ազգային ռեեստրում առկա լինելու դեպքում)՝ իրավաբանական անձի լրիվ անվանումը, հասցեն կամ ֆիզիկական անձի ազգանունը, անունը, հայրանունը (առկայության դեպքում), բնակության վայրը.

ը) տեղեկություններ սորտի հայտատուի մասին (ազգային ռեեստրում առկա լինելու դեպքում)՝ իրավաբանական անձի լրիվ անվանումը, հասցեն կամ ֆիզիկական անձի ազգանունը, անունը, հայրանունը (առկայության դեպքում), բնակության վայրը.

թ) տեղեկություններ սորտի հատկանիշների և հատկությունների մասին.

ժ) սորտի տնտեսական և կենսաբանական հատկությունների նկարագրությունը (առկայության դեպքում):

5. Լիազորված մարմինների կողմից սույն կարգի 4-րդ կետում նշված տեղեկությունների փոխանցումը Հանձնաժողովին իրականացվում է ավտոմատ կերպով՝ դրանք ազգային ռեեստրում ներառելիս, այդ թվում՝ այդ տեղեկություններն արդիականացնելիս:

6. Միասնական ռեեստրում պարունակվող տեղեկությունները հրապարակվում են Եվրասիական տնտեսական միության տեղեկատվական պորտալում:

Եվրասիական տնտեսական միության 2 և ավելի անդամ պետությունների ազգային ռեեստրներից ստացված՝ միևնույն անվանումն ունեցող գյուղատնտեսական բույսի միևնույն ցեղատեսակին և տեսակին պատկանող սորտի մասին տեղեկությունները հրապարակվում են Եվրասիական տնտեսական միության տեղեկատվական պորտալում սորտի մեկ անվանմամբ մեկ գրառման տեսքով, որում նշվում են սույն կարգի 4-րդ կետի «գ»-«ժ» ենթակետերով նախատեսված՝ Եվրասիական տնտեսական միության յուրաքանչյուր անդամ պետությունից ստացված տեղեկությունները:

\_\_\_\_\_\_\_\_\_\_\_\_\_\_